Jelaskan Latar Belakang dari Uzumaki Naruto dalam bahasa melayu

Naruto yang dilahirkan pada malam 10 Oktober tepat pada malam kejadian Kyuubi mengamuk merupakan anak tunggal kepada pasangan Minato Namikaze yang juga pahlawan legenda Konoha yang memegang jawatan sebagai Hokage Keempat dan isterinya Kushina Uzumaki iaitu jinchuriki kedua kepada Kyuubi. Dia pada asalnya dinamakan sebagai Naruto Musasabi, watak protagonis buku pertama karya Jiraiya, salah seorang daripada tiga Sannin Legenda yang juga guru kepada ayahnya, Minato. Hokage Ketiga membuat perancang rapi yang khusus untuk Minato bagi menjaga keselamatan Kushina yang merupakan jinchuriki Ekor Sembilan sementara dia melahirkan Naruto di lokasi terpencil, diiringi oleh bidan yang juga merupakan isteri kepaa Hokage Ketiga  dan ANBU. Secara tiba-tiba, seorang lelaki bertopeng, Tobi, berjaya memasuki lokasi Kushina dibawa untuk bersalin, lalu bertindak membunuh bidan dan pasukan ANBU, dan menangkap Naruto, memaksa Minato untuk menyelamatkannya dengan cepat dan menbawanya ke tempat selamat.

Semasa ketiadaan Minato yang membawa Naruto ke tempat selamat, Tobi telah menculik Kushina dan melepaskan pengunci Kyuubi darinya, lalu bertindak mengawal Kyuubi untuk menghancurkan Konoha.  Minato berjaya menyelamatkan Kushina lalu meninggalkannya untuk bersama Naruto di tempat selamat sebelum dia pergi untuk melindungi kampung Konoha, akhirnya berjaya mengalahkan Tobi dan membebaskan Kyuubi dari kawalan Tobi. Kembali ke lokasi Naruto dan Kushina, Minato menyedari satu-satunya cara untuk menghentikan amukan Kyuubi adalah dengan menguncinya di dalam Naruto, dengan Minato sendiri percaya bahawa anaknya suatu hari nanti memerlukan kekuatan dari Kyuubi untuk mengalahkan Tobi. Oleh kerana chakra Sembilan Ekor terlalu besar untuk dikunci dalam tubuh Naruto yang masih lagi seorang bayi, Minato memilih mempertaruhkan nyawanya dengan membahagikan chakra Kyuubi menjadi dua, mengunci separuh elemen Yin di dalam dirinya dan setengah elemen Yang di dalam tubuh Naruto. Setelah selesai memberikan pesanan terakhir kepada Naruto betapa mereka amat mencintainya, Minato dan Kushina akhirnya mulai lemah akibat luka parah yang dialami ketika melindungi anak mereka dari serangan terakhir dari Kyuubi dan lalu meninggal dunia dalam keadaan yang sangat menyedihkan. Mereka sanggup mengorbankan nyawa mereka demi Naruto dan penduduk Konoha tatkala Naruto membesar dengan penuh kesengsaraan akibat penduduk Konoha sendiri.

Anak yatim piatu, tidak mempunyai ibu bapa atau orang lain untuk menampungnya, Naruto mendapat wang belanja bulanan dari Hokage Ketiga untuk keperluan harian. Naruto membesar tanpa mengetahui siapa orang tuanya, hanya mempunyai nama keluarga ibunya pada hadapan namanya, kerana Hokage Ketiga ingin melindungi Naruto dari musuh ayahnya yang terkenal dengan gelaran Kilat Kuning Konoha. Minato sendiri merancang untuk mengorbankan nyawanya agar suatu hari nanti Naruto dianggap sebagai pahlawan yang dihormati oleh orang kampung. Sementara itu, rata-rata penduduk Konoha tidak mengetahui situasi sebenar ketika kelahirannya, secara terbuka meminggir dan membenci Naruto hanya kerana tubuh Naruto dijadikan jinchuriki yang mengandungi makhluk berekor yang telah menghancurkan kampung dan meragut banyak nyawa; malah ada yang menganggap Naruto sendiri adalah jelmaan Kyuubi. Tidak lama kemudian, Hokage Ketiga sebagai antara individu yang mengetahui kisah sebenar di sebalik pengorbanan Minato dan Kushina, telah melarang penduduk Konoha untuk terus-menerus memperkatakan soal mengenai Kyuubi, dengan harapan generasi muda tidak membenci Naruto secara semberono sama seperti yang dilakukan oleh ibu bapa mereka. Namun, rakan sebaya Naruto meniru kebencian ibu bapa mereka terhadapnya, walaupun tidak tahu apa puncanya. Pengasingan oleh penduduk Konoha ini telah menyebabkan Naruto ingin diakui, dimana dia akan bertindak nakal seperti menconteng ukiran muka para Hokage sebagai cara untuk menarik perhatian orang ramai.

Pada hari pertamanya di Akademi Ninja Konoha - Naruto pertama kali bertemu Hyuga Hinata, yang diganggu oleh tiga orang budak nakal. Meskipun tidak mengenali Hinata, Naruto dengan segera cuba bertindak menghentikan tiga orang budak lelaki terbabit namun dia pula yang dipukul sehingga jatuh pengsan dan ketiga-tiga budak nakal tersebut itu bertindak merosakkan selendang merahnya. Ketika Naruto kembali tersedar, Hinata mengucapkan terima kasih kerana membantunya dan mengembalikan selendang merah tadi kepadanya tetapi Naruto hanya meminta Hinata untuk menyimpannya. Dia tidak menyedari bahawa Hinata mulai menyukainya sejak dari saat itu dan seterusnya.

Di akademi, Naruto menjadi pelajar Iruka Umino, yang dianggap bertindak sebagai abang angkat untuk menjaga dia dan membantunya bekerja lebih keras. Naruto juga bertemu dengan rakan sekelasnya, Uchiha Sasuke dan berusaha untuk bersahabat baik dengannya, kerana Sasuke juga turut diselubungi kesunyian. Berikutan rasa cemburu dengan kemahiran dan populariti yang dimiliki Sasuke, dia bertindak mewujudkan persaingan sesama mereka dalam usaha untuk membuktikan dirinya juga sehebat Sasuke dan berharap suatu hari nanti, Sasuke akan menerimanya sebagai pesaing. Naruto juga semakin dekat dengan pemilik Ramen Ichiraku, Teuchi dan anak perempuannya Ayame. Naruto juga dianggap sebagai pelanggan tetap mereka.